钦定古今图书集成/明伦汇编/氏族典/第399卷 > 《廖用贤尚友录》 > 史䲡
## 钦定古今图书集成/明伦汇编/氏族典/第399卷 > 《廖用贤尚友录》 > 史䲡

按《新序》：卫灵公之时，蘧伯玉贤而不用，弥子瑕不肖
而任事，史䲡患之，数谏不听。史䲡病且死，谓其子曰：
“吾不能进蘧伯玉，退弥子瑕，是不能正君也。生不能
正君者，死不当成礼，置尸北堂足矣。”史䲡死，灵公往
吊，见丧在北堂，问故，其子以父言对。灵公蹴然曰：“夫
子死且不懈，又以尸谏，可谓忠矣。”于是乃召蘧伯玉
以为卿。退弥子瑕徙丧正堂，成礼而后返。史䲡字子
鱼，《论语》所谓“直哉史鱼”者也。